BIVŠI saborski zastupnik HDZ-a Damir Škaro jutros je uhićen pod optužbom za silovanje svoje zaposlenice u Autoklubu Siget. Škaro se prema dostupnim informacijama prethodno sklonio u Bosnu i Hercegovinu, čije državljanstvo također ima te pokušao mitom potaknuti zaposlenicu da odustane od optužbi koje je prijavila policiji.

Škaro je osvajač olimpijske medalje u boksu koji je 1990-ih bio jedan od sportskih miljenika Franje Tuđmana, zbog čega je i nagrađen mandatom u saboru od 1995. do 2000. godine te je dugogodišnji ponosni član HDZ-a, kao i prakticirajući katolik.

Sve to se najbolje vidi na Škarinom profilu na Facebooku koji se u velikoj mjeri sastoji od katoličkih memeova s porukama poput “Što se tiče sutrašnjeg dana znam samo jedno: Bog će ustati prije sunca” i čestitki za niz vjerskih blagdana.

No u svjetlu optužbi za silovanje još zanimljivijim se čine Škarine objave koje ilustriraju kako on vidi položaj žena u društvu - prvenstveno kao majke. Nema kraja slavljenja majčinstva i majki na Škarinom Facebooku, na kojemu se mogu pronaći parole kao što su “Majka može zamijeniti svakoga, ali nju ne može nitko!” i “Majčino srce je duboki ponor na čijem dnu ćeš uvijek naći oproštaj…”.

Ipak, Škarin profil na Facebooku najviše otkriva da je ovaj poznati HDZ-ovac živio slatkim životom: putovao je svijetom, pohodio teniske turnire, bio pozivan na svečane domjenke na Pantovčak itd. Škaro se proteklih godina fotografirao u društvu najmoćnijih ljudi u Hrvatskoj, najčešće nasmijan i samozadovoljnog izraza lica.

S predsjednicom RH Kolindom Grabar-Kitarović Škaro ima više fotografija na svom Facebooku, od kojih je najsvježija od 23. srpnja ove godine. Škaro i Kolinda su se susreli na teniskom turniru u Umagu, a on je uz fotografiju objavio i status na kojemu stoji da se “osjeća pozitivno” i da je, prenosimo bez intervencija, “PREDSJEDNICA R.H. dr.sc.KOLINDA GRABAR-KITAROVIĆ,. velika je ljubiteljica sporta,. pa je tako posjetila i finale “ATP CROATIA-OPEN UMAG”!!!”.

Škaro se, doduše, malo preračunao jer Kolinda još uvijek nije doktorica znanosti.

Prije toga je Škaro bio u Kolindinom društvu tijekom domjenka koji je Ured predsjednice organizirao za Dan državnosti na Pantovčaku. Ovo okupljanje onoga što se u Hrvatskoj smatra društveno-političkom elitom Škaro je iskoristio da napravi dosta selfija u društvu “uglednika”. Može ga se vidjeti kako grli Željku Markić, kako se smiješi uz generala Pavla Miljavca itd.

Tekst se nastavlja ispod oglasa

Katoličke crkve su još jedna omiljena lokacija za fotografiranje u životu Damira Škare. Na Facebooku ima niz fotografija na kojima nosi križ, drži govor u crkvi, grli se sa svećenikom i slično. Vrijedi zabilježiti da je imao priliku fotografirati se s kardinalom Josipom Bozanićem, kao i sa šatoraškim popom Ikom Mandurićem.

Škaro se na svom Facebooku pohvalio i fotografijama s premijerom Andrejem Plenkovićem, predsjednikom HNS-a Davorom Šukerom i mnogim drugim poznatim ličnostima. Čini se da nije bilo nikoga u HDZ-ovoj i klerikalnoj eliti tko je bio izvan selfie-dohvata ovog poznatog bivšeg boksača.

Bit će zanimljivo pratiti kako će svi oni reagirati na ozbiljne optužbe za silovanje zbog kojih je Škaro danas uhićen.



